Diari Oficial de la Generalitat Valenciana


Sumari del DOGV 4233, del 22-04-2002 (2002/3825)

ORDRE de 27 de març de 2002, de la Conselleria d'Agricultura, Pesca i Alimentació, per la qual es regulen les ajudes, per a l'exercici 2002, al foment del cessament anticipat en l'activitat agrària a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4233

Data del DOGV
:   22-04-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/3825


Data del document
:   27-03-2002

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda a l'agricultura
    * cessament d'activitat agrícola
    * FEOGA
    * ajuda pública

ORDRE de 27 de març de 2002, de la Conselleria d'Agricultura, Pesca i Alimentació, per la qual es regulen les ajudes, per a l'exercici 2002, al foment del cessament anticipat en l'activitat agrària a la Comunitat Valenciana. [2002/X3825]
  
En el Reglament (CE) 1.257/1999, del Consell, de 17 de maig, d'ajudes al desenvolupament rural a càrrec del Fons Europeu d'Orientació i Garantia Agrària (FEOGA), s'hi va establir un nou marc general d'ajudes a favor d'un desenvolupament rural sostenible cofinançat per la Secció Garantia del fons esmentat, per al període 2000-2006. Entre les ajudes previstes hi ha la corresponent al foment del cessament anticipat, a la qual podran acollir-se els agricultors de major edat i els seus treballadors que decidisquen cessar en l'activitat agrària, que contribuiran, així, a millorar l'estructura de l'explotació resultant.
  
En quedar derogat, a partir de l'1 de gener de 2000, el Reglament (CE) 2.079/1992, del Consell, de 30 de juny, la Comunitat Valenciana ha adaptat la seua legislació a la nova reglamentació europea, amb l'establiment d'un règim d'ajudes per a fomentar el cessament anticipat en l'activitat agrària, de conformitat amb les disposicions del Reglament (CE) 1.257/1999, del Consell, de 17 de maig,i la modificació del Programa de Desenvolupament Rural, segons la Decisió de 20 de desembre de 2001.
  
Per això, i fent ús de les atribucions que tinc conferides,
  
ORDENE
  
Article 1. Objecte i àmbit d'aplicació
  
Mitjançant aquesta ordre s'estableix un règim d'ajudes per a fomentar el cessament anticipat en l'activitat agrària, amb la finalitat d'assegurar uns ingressos als agricultors de major edat que decidisquen cessar en l'activitat agrària, així com fomentar la substitució d'aquests agricultors de major edat per d'altres més joves que puguen millorar la viabilitat econòmica de les explotacions de les quals es facen càrrec.
  
Les ajudes regulades en aquesta ordre seran d'aplicació a tot el territori de la Comunitat Valenciana.
  
Article 2. Definicions
  
A l'efecte d'aplicació d'aquestes ajudes, s'entén per:
  
a) Cedent o cessionista: l'agricultor que cesse definitivament en l'activitat agrària amb finalitats comercials i cedisca la seua explotació a un cessionari o a un servei o entitat de transmissió.
  
b) Cessionari agrari: la persona que succeïsca el cedent al capdavant de l'explotació agrària i que, amb aquest motiu, n'amplie les dimensions, o l'agricultor que prenga totalment o en part les terres cedides pel cedent per ampliar així la seua explotació.
  
c) Treballadors de l'explotació: les persones que exercisquen la seua activitat en l'explotació del cedent, siguen membres de la família del titular o assalariats, i cessen definitivament en l'activitat agrària.
  
d) Cessionari no agrari: la persona o l'entitat que es faça càrrec de les terres cedides per destinar-les a usos forestals, a creació de reserves ecològiques o a uns altres usos no agraris.
  
e) Titular de l'explotació: la persona física o jurídica que exerceix l'activitat agrària organitzant els béns i drets integrants de l'explotació amb criteris empresarials i assumint els riscos i les responsabilitats civils, socials i fiscals que puguen derivar-se de la gestió de l'explotació.
  
f) Agricultor professional: la persona física que siga titular d'una explotació i que, com a mínim, obtinga el 50 per cent de la seua renda d'activitats agràries o altres activitats complementàries, sempre que la part de la renda procedent directament de l'activitat agrària realitzada en la seua explotació no siga inferior al 25 per cent de la seua renda total i que el temps de treball dedicat a activitats agràries o complementàries siga superior a la meitat del seu temps de treball total.
  
A aquest efecte, es consideraran com a activitats complementàries la participació i la presència, com a conseqüència d'elecció pública, en institucions de caràcter representatiu o en òrgans de representació de caràcter sindical, cooperatiu o professional, sempre que aquests estiguen vinculats amb el sector agrari, les de transformació dels productes de la seua explotació i les relacionades amb la conservació de l'espai natural i la protecció del medi ambient, igual que les turístiques, cinegètiques i artesanals realitzades en la seua explotació.
  
g) Agricultor a títol principal: l'agricultor professional que obtinga almenys el 50 per cent de la seua renda total de l'activitat agrària exercida en la seua explotació i el temps de treball del qual dedicat a activitats no relacionades amb l'explotació siga inferior a la meitat del seu temps de treball total.
  
h) Unitat de treball agrari (UTA): el treball efectuat per una persona dedicada a temps complet, durant un any, a l'activitat agrària.
  
i) Explotació agrària: conjunt de béns i drets organitzats empresarialment pel seu titular en l'exercici de l'activitat agrària, primordialment amb fins de mercat, i que constitueix en si mateix una unitat tecnicoeconòmica.
  
j) Hectàrea tipus: superfície compresa per una hectàrea el marge brut estàndard (MBE) de la qual estimat per a l'any 1997 va ser de 300 euros. A fi de convertir qualsevol superfície al concepte unitari d'hectàrea tipus, s'aplicaran les taules de marges bruts estàndards (MBE) que estiguen vigents en cada moment.
  
Article 3. Beneficiaris de les ajudes
  
Podran ser beneficiaris de les ajudes establides en aquesta ordre:
  
a) Els titulars d'explotacions que cessen definitivament en l'activitat agrària (des d'ara, cedents).
  
b) Els treballadors de les explotacions els titulars de les quals cessen definitivament en l'activitat agrària.
  
Article 4. Requisits dels cedents
  
Per tenir dret a les ajudes que s'estableixen en aquesta disposició, els cedents hauran de posseir els requisits següents:
  
a) Haver fet 55 anys d'edat, sense haver-ne fet 65, en la data de sol·licitud. Així mateix, podran sol·licitar l'ajuda els que facen aquesta edat mínima dins l'any civil.
  
b) Haver exercit l'activitat agrària durant els deu anys anteriors al cessament cotitzant en qualsevol règim agrari d'acord amb l'activitat agrària desplegada.
  
c) Haver cotitzat en qualsevol règim del sistema de la Seguretat Social un període previ tal que els permeta completar, en fer els 65 anys, almenys quinze anys de cotització.
  
d) Trobar-se al corrent de les obligacions fiscals i amb la Seguretat Social.
  
e) Transmetre la seua explotació agrària, posat cas de ser propietari d'aquesta, a un o diversos cessionaris.
  
Article 5. Requisits dels cessionaris agraris
  
1. Podran ser cessionaris agraris les persones següents:
  
a) Les persones físiques titulars d'explotacions agràries amb preexistència d'un any abans de la data de sol·licitud del cessament en l'activitat agrària pel cedent, quan posseïsquen els requisits següents:
  
- No haver fet els 50 anys d'edat en la data de sol·licitud del cessament del cedent.
  
- Posseir un nivell de capacitació professional suficient, per a la determinació del qual es conjugaran criteris de formació lectiva i experiència professional.
  
- Estar donat d'alta en el règim especial agrari de la Seguretat Social o en el règim especial de treballadors per compte propi o autònoms, depenent de la seua activitat agrària, i haver cotitzat en aquests règims durant un període mínim d'un any.
  
- Exercir o passar a exercir, com a conseqüència de l'augment de dimensió de la seua explotació, l'activitat agrària a títol principal.
  
b) Els treballadors del sector agrari que no siguen titulars d'una explotació i que complisquen els requisits previstos en el paràgraf a) anterior.
  
c) Els agricultors joves, definits en la Llei 19/1995, de 4 de juliol, de Modernització de les Explotacions Agràries, i també les persones majors de divuit anys i menors de quaranta anys, que exercisquen o pretenguen exercir l'activitat agrària.
  
d) Les cooperatives i entitats associatives agràries.
  
2. En qualsevol dels casos, els cessionaris s'han de comprometre a exercir l'activitat agrària a títol principal i a mantenir l'explotació resultant de la transmissió o explotació equivalent durant un termini no inferior a cinc anys. Si abans de transcórrer els cinc anys el cessionari abandona l'activitat agrària, el cedent ho haurà de comunicar per escrit als serveis territorials de la Conselleria d'Agricultura, Pesca i Alimentació, amb la proposta d'un altre cesssionari que posseïsca els requisits exigits en aquesta norma, perquè es faça càrrec de l'explotació fins a completar almenys els cinc anys des de la data de la certificació.
  
3. A l'efecte d'aquesta norma, en cap cas un cònjuge pot ser cessionari de l'altre cònjuge.
  
Article 6. Requisits dels treballadors
  
Els treballadors de les explotacions els titulars de les quals cessen en l'activitat agrària, per tal de poder ser beneficiaris de les ajudes hauran de complir els requisits següents:
  
a) Haver fet els cinquanta-cinc anys d'edat sense haver-ne fet els seixanta-cinc en la data de la sol·licitud del cedent. També podran sol·licitar les ajudes els qui facen aquesta edat mínima dins l'any civil.
  
b) Haver cotitzat en qualsevol règim del sistema de la Seguretat Social durant un període previ tal que els permeta completar, en fer els seixanta-cinc anys, almenys quinze anys de cotització, dels quals els dos últims anteriors al cessament ho han de ser sense interrupció.
  
c) Trobar-se al corrent de les obligacions fiscals i amb la Seguretat Social.
  
d) Haver dedicat a l'activitat agrària almenys la meitat del seu temps de treball durant els cinc anys anteriors al cessament.
  
e) Haver treballat en l'explotació del cedent com a mínim durant el temps equivalent a tres anys de treball a temps complet durant els cinc anys que precedeixen l'inici del cessament del dit titular.
  
f) Cessar definitivament en l'activitat agrària.
  
Article 7. Requisits de les explotacions dels cedents
  
1. L'explotació del cedent ha de tenir els requisits següents:
  
a) Ha de tenir una dimensió mínima de 12 hectàrees tipus.
  
b) No ha d'utilitzar més de dues unitats de treball assalariat, ni aquestes sobrepassar l'aportació de mà d'obra familiar.
  
c) No ha d'haver experimentat una reducció en la superfície superior al 20 per cent en els dos últims anys anteriors a la sol·licitud del cessament anticipat, excepte quan el cessionari siga fill del titular i haja rebut, amb anterioritat al cessament, part de l'explotació.
  
Article 8. Requisits de l'explotació del cessionari i resultant
  
a) Si el cessionari és titular d'explotació preexistent, la dimensió mínima ha de ser de 16 hectàrees tipus.
  
b) Si el cessionari és un agricultor jove que s'instal·la amb motiu del cessament o un treballador, haurà d'ampliar l'explotació que rep del cedent amb una dimensió mínima equivalent a 12 hectàrees tipus dins dels quatre anys següents a la instal·lació.
  
c) L'explotació resultant ha de tenir una rendibilitat per UTA igual o superior al 35 per cent de la renda agrària de referència.
  
En l'estudi de viabilitat que han de realitzar per a cada explotació els tècnics de la Conselleria d'Agricultura, Pesca i Alimentació s'avaluarà, almenys, la millora de la viabilitat de l'explotació resultant en un període de cinc anys. Per a aquest estudi es tindran en compte els criteris establits en l'Ordre de 20 de desembre de 2001, de la Conselleria d'Agricultura, Pesca i Alimentació (DOGV de 02.01.02), per a la millora i modernització de les estructures de producció de les explotacions agràries, com també les taules d'equivalència de les diferents orientacions productives indicades en els seus annexos.
  
Article 9. Transmissió de cedents a cessionaris
  
Per poder accedir a les ajudes previstes en l'article 12, caldrà complir les condicions següents:
  
1) En les transmissions a cessionaris agraris, el cedent ha de transmetre la base territorial de la seua explotació, com també tots els drets, quotes, quantitats de referència i concessions administratives afectes tant a la part agrícola com a la ramadera, a una o més persones o entitats que complisquen els requisits de cessionaris agraris previstos en l'article 5.
  
No obstant el que s'estableix en el paràgraf anterior, el cedent podrà continuar explotant la part de la seua explotació que siga necessària en cada cas, per dedicar-la exclusivament a l'autoconsum i sense finalitats comercials, amb un màxim d'un 10 per cent de la superfície agrícola de la seua explotació sense superar una hectàrea o una unitat de bestiar major. Podrà, a més a més, disposar de les superfícies ocupades per construccions, sempre que les utilitze com a habitatge permanent.
  
2) Per calcular la dimensió de l'explotació del cedent i estimar el dret a l'ajuda, es tindran en compte els béns privatius i els guanys d'ambdós cònjuges, sempre que l'últim n'autoritze la cessió. En cas contrari, el cedent no tindrà dret a l'ajuda.
  
3) L'explotació o la part que siga propietat del cedent s'ha de transmetre, llevat, si s'escau, de les superfícies que es conserven en virtut del segon paràgraf del punt 1 anterior, en propietat, o cedir-la en arrendament per un termini no inferior a cinc anys, comptadors a partir de la resolució de l'expedient, i sempre superior al període de temps transcorregut entre la data de cessament i el moment en què el cedent farà seixanta-cinc anys. La transmissió en propietat es formalitzarà amb escriptura pública. En cas d'arrendament, es formalitzarà també per mitjà d'escriptura pública o contracte privat inscrit, després de la resolució favorable de l'expedient, al Registre Especial d'Arrendaments Rústics de la Comunitat Valenciana.
  
Quan el cedent no siga propietari de tota o de part de l'explotació, resoldrà els contractes que afecten l'activitat productiva d'aquesta explotació.
  
4) Les explotacions on cessarà un treballador posseiran una capacitat d'ocupació de mà d'obra superior a 1 UTA.
  
5) Les terres cedides tant a cessionaris agraris com a no agraris, qualsevol que siga la destinació, s'utilitzaran en condicions compatibles amb la millora del medi ambient i de l'espai rural.
  
Article 10. Sol·licitud de l'ajuda del cedent i documentació
  
Els cedents interessats i que hagen fet els 55 anys sense haver-ne fet els 65, o que faran aquesta edat mínima dins de l'any civil, podran sol·licitar en el termini d'un mes a partir de la seua publicació, les ajudes que es regulen en aquesta ordre mitjançant els formularis i impresos habilitats per la Conselleria d'Agricultura, Pesca i Alimentació. Juntament amb la sol·licitud de l'ayuda el cedent aportarà:
  
1 Fotocòpia compulsada del DNI/NIF del titular i del cònjuge, si escau. Si no hi coincideix la data de naixement, caldrà aportar-hi un certificat de naixement.
  
2 Informe o certificat de la Direcció Provincial de la Tresoreria General de la Seguretat Social, en què es recollirà el règim d'afiliació a la Seguretat Social, els períodes de permanència en alta i la situació laboral respecte de qualsevol tipus d'incapacitat. Seran admissibles els règims d'afiliació següents:
  
Afiliació al règim especial agrari de la Seguretat Social per compte propi o en el règim especial de treballadors per compte propi o autònoms d'acord amb la seua activitat agrària o afiliació en el règim especial agrari per compte d'altri dels agricultors professionals o que en el moment de la sol·licitud acredite estar assalariat per una empresa agrària mitjançant document de cotització de l'empresa a la Seguretat Social.
  
3) Certificat de la Tresoreria General de la Seguretat Social de trobar-se al corrent de pagament.
  
4) Certificat de l'Agència Tributària de trobar-se al corrent de les obligacions fiscals.
  
5) Declaració de l'impost sobre la renda de les persones físiques dels tres anys anteriors a la presentació de la sol·licitud del cessament. Si el titular que cessa ho fa amb cònjuge a càrrec i les declaracions no són conjuntes, s'hi presentaran també les corresponents al cònjuge.
  
6) L'acreditació de la titularitat de les superfícies i del bestiar que integren l'explotació objecte de transmissió es farà per mitjà de qualsevol dels documents següents:
  
- Certificat o nota simple del Registre de la Propietat.
  
- Escriptures públiques de propietat.
  
- Certificat de la Gerència Territorial de Cadastre.
  
- Contracte escrit d'arrendament o parceria liquidat de l'impost de transmissió patrimonial corresponent.
  
- La titularitat del bestiar s'acreditarà per mitjà del llibre d'explotació ramadera actualitzat, i informe del Servei de Producció i Sanitat Animal sobre el nombre de drets que posseeix l'explotació.
  
7) Autorització expressa del cònjuge per a la cessió dels guanys i dels béns privatius que conformen l'explotació agrària que es transmetrà.
  
8) El compromís del propietari de les terres cedides en cultiu al titular de l'explotació cedent relatiu a la resolució de contractes o a la transmissió de la propietat o cessió en arrendament al cessionari.
  
9) Acreditació de la titularitat de dades bancàries per al pagament de les ajudes, per mitjà del document normalitzat de la Conselleria d'Agricultura, Pesca i Alimentació, de manteniment de tercers.
  
10) La mà d'obra pròpia i familiar s'acreditarà, si escau, per mitjà de fotocòpia compulsada de la cartilla de la Seguretat Social del titular.
  
Amb la documentació del cedent, el cessionari n'aportarà la següent:
  
- Si el cessionari té explotació preexistent o és treballador del sector agrari:
  
Caldrà emplenar l'annex corresponent a la sol·licitud del cedent.
  
Caldrà adjuntar-hi fotocòpia compulsada DNI/NIF, si escau.
  
S'acreditarà la capacitat i competència professionals adequades regulades en l'Ordre de 20 de desembre, de la Conselleria d'Agricultura, Pesca i Alimentació, per a la millora i modernització de les estructures de producció de les explotacions agràries.
  
Informe o certificat de la Direcció Provincial de la Tresoreria General de la Seguretat Social en què es recollirà el règim d'afiliació a la Seguretat Social i els períodes de permanència en alta.
  
Acreditació de la titularitat de l'explotació per mitjà dels mateixos documents que es demanen al cedent en el punt 4 de l'article 10.
  
Declaració de l'impost sobre la renda de les persones físiques de l'últim exercici.
  
- En cas de ser fill d'agricultor que s'incorpora a l'activitat agrària, presentarà fotocòpia compulsada de la resolució per la qual se n'aprova la incorporació o compromís de complir els requisits de la Llei 19/1995, i sol·licitar, si escau, les dites ajudes en la convocatòria següent. A més a més, presentaran els documents mencionats en els punts anteriors, llevat de l'acreditació de la titularitat d'explotació.
  
- Si es tracta d'agricultors joves que s'incorporen sense acollir-se a les ajudes d'incorporació, a més de les exigències com a cessionaris haurant de posseir els requisits de la Llei 19/1995, acreditar la seua formació abans de la certificació o comprometre's a adquirir-la abans de dos anys, i acreditar l'alta en l'activitat agrària.
  
- Si el cessionari és una cooperativa o un altre tipus de persona jurídica, haurà de complir les condicions recollides en la Llei 19/1995, de 4 de juliol, de Modernització de les Explotacions Agràries, articles 5 i 6, i adjuntar-hi la documentació següent:
  
Fotocòpia del CIF de l'entitat i del NIF del representant.
  
Còpia compulsada dels seus estatuts i escriptura de constitució.
  
Certificació de l'acta on constarà l'acord de sol·licitar ser cessionaris de la línia de cessament anticipat i nomenament del representant de l'entitat per efectuar-ne la tramitació.
  
Article 11. Sol·licitud de l'ajuda del treballador i documentació
  
El treballador d'una explotació el titular de la qual cessa en l'activitat agrària, desitja acollir-se a aquestes ajudes i faça almenys 55 anys d'edat dins de l'any civil sense haver-ne fet els 65, podrà sol·licitar-les fins al 30 d'abril de 2002, per mitjà dels formularis i impresos habilitats per la Conselleria d'Agricultura, Pesca i Alimentació.
  
Amb la sol·licitud d'ajuda haurà de presentar la documentació següent:
  
- Fotocòpia compulsada del DNI/NIF, si escau.
  
- Informe o certificat de la Direcció Provincial de la Tresoreria General de la Seguretat Social en què es recollirà el règim d'afiliació a la Seguretat Social, els períodes de permanència en alta i la situació laboral pel que fa a qualsevol tipus d'incapacitat.
  
- Certificats de l'Agència Tributària i de la Tresoreria General de la Seguretat Social de trobar-se al corrent de pagaments.
  
- Declaracions de l'impost de la renda de les persones físiques de les tres últimes anualitats
  
- Documents acreditatius de treballar en l'explotació del titular que cessa i haver-hi desplegat aquesta activitat, almenys, durant el temps equivalent a tres anys de treball a temps complet dins dels cinc anys que precedeixen l'inici del cessament del titular.
  
- En el cas de treballador sense relació de parentiu amb el cedent, s'hi presentaran contractes de treball o documents acreditatius de cotització per jornades reals a la Seguretat Social dels cinc anys que precedeixen l'inici del cessament del titular, a fi de comprovar que, com a mínim, s'ha treballat durant el temps equivalent a tres anys de treball a temps complet dels cinc anys anteriors.
  
Article 12. Règim d'ajudes
  
1. Els cedents percebran, fins a arribar a la jubilació definitiva i, com a màxim, fins al dia en què faran els 65 anys d'edat:
  
a) Una indemnització anual, l'import de la qual es fixa en les quantitats següents:
  
- 6.004,10 euros, si el titular té cònjuge a càrrec seu i sempre que aquest cònjuge no reba l'ajuda prevista en l'apartat 4.
  
- 5.135,99 euros, si el titular no té cònjuge a càrrec seu.
  
- 4.710,92 euros, si el cònjuge rep l'ajuda prevista en l'apartat 4.
  
A l'efecte previst en aquest apartat, s'entendrà que existeix cònjuge a càrrec del beneficiari quan conviu amb aquest i en depén econòmicament. No hi haurà dependència econòmica quan el cònjuge exerceix activitat remunerada, per compte propi o d'altri, o percep pensió del sistema de la Seguretat Social, prestació o subsidi de desocupació o qualsevol altra prestació pública anàloga.
  
b) Una prima anual complementària de 106,18 euros per hectàrea tipus que transmeta o cedisca de l'explotació, sense superar els 3.000 euros per beneficiari. Si el cedent transmet en propietat el 100 per cent de la seua propietat en l'explotació, percebrà un 20 per cent més en la prima anual complementària per hectàrea tipus.
  
2. Els cedents percebran, si escau, un complement anual de jubilació des del dia en què, en fer els seixanta-cinc anys, es jubilen definitivament, fins que faran els setanta anys d'edat.
  
El període total d'ajudes per jubilació anticipada i complement anual de jubilació no podrà superar els quinze anys.
  
El complement anual de jubilació serà el resultat de sumar la indemnització anual i la prima anual complementària per hectàrees tipus, mencionades en l'apartat 1, descomptant de la quantitat resultant la quantia de la seua jubilació definitiva i les quotes a la Seguretat Social del beneficiari corresponents als darrers dotze mesos.
  
Si la quantia del complement de jubilació és inferior a 300,51 euros anuals, el pagament d'aquest complement podrà fer-se en un únic pagament anual.
  
3. Si hi ha diversos titulars de l'explotació que compleixen les condicions de l'article 4, els imports d'indemnització, prima complementària i complement anual de jubilació previstos en els apartats 1 i 2 es repartiran entre ells, proporcionalment a la seua coparticipació en l'explotació.
  
4. Els treballadors que s'acolliran a les ajudes percebran una indemnització anual amb un import de 3.545,20 euros.
  
Aquestes ajudes les podran percebre fins a arribar a la jubilació definitiva i, com a màxim, fins al dia en què faran els 65 anys d'edat. Només es concedirà indemnització a un treballador per explotació, i tindran preferència els treballadors per compte d'altri sobre els familiars, i dins d'ells, si n'hi ha més d'un, el més antic, i en cas d'igualtat, el de major edat.
  
Article 13. Criteris de prioritat
  
En cas que les sol·licituds d'ajuda superen els límits pressupostaris s'aplicaran els criteris de preferència següents:
  
1) El cedent major de 60 anys.
  
2) Que el cessionari posseïsca els requisits per ser qualificat com a agricultor jove.
  
3) Que l'explotació s'aculla a un pla de reestructuració sectorial establit pel Ministeri d'Agricultura, Pesca i Alimentació o per la Conselleria d'Agricultura, Pesca i Alimentació, i/o que les explotacions estiguen ubicades a zones desfavorides.
  
4) Que la cessió de les explotacions es realitze en règim jurídic de propietat.
  
Article 14. Règim d'incompatibilitats
  
1. La percepció de les ajudes establides en aquest programa és incompatible amb:
  
- La condició de pensionista per jubilació en qualsevol règim de la Seguretat Social o sistema de pensions finançat totalment o parcialment amb recursos públics.
  
- La condició de pensionista per invalidesa permanent, finançat totalment o parcialment amb recursos públics.
  
2. Si el beneficiari de les ajudes percep prestacions per maternitat, incapacitat temporal, incapacitat permanent en règims compatibles o altres prestacions de caràcter periòdic de la Seguretat Social; les quanties d'aquestes seran deduïdes de l'import de les ajudes.
  
3. Són compatibles amb la percepció de les ajudes les prestacions familiars per fill a càrrec i per pensió de viduïtat.
  
4. L'activitat agrària realitzada pel cedent sense finalitats comercials no serà subvencionable en virtut de la política agrària comuna.
  
Article 14. Certificació de compromisos i resolució
  
El termini màxim per notificar la resolució serà de sis mesos, comptadors a partir de la data de registre d'entrada de la sol·licitud. Quan els titulars facen els 55 anys amb posterioritat a la finalització de sol·licituds, la data de la resolució serà posterior al moment de fer aquesta edat.
  
El cedent haurà de complir el seu compromís de transmissió de l'explotació en un termini de sis mesos, comptadors des de l'endemà de la data de recepció de la resolució, tret de petició justificada i l'aprovació corresponent. El beneficiari ho comunicarà dins d'aquest termini a la Conselleria d'Agricultura, Pesca i Alimentació, i aportarà la documentació següent:
  
1. Acreditació de la transmissió de l'explotació al cessionari, amb les condicions expressades en l'article 9 d'aquesta ordre. En cap cas la transmissió de l'explotació podrà realitzar-se amb anterioritat a la concessió de l'ajuda i, per tant, no s'hi admetran documents de transmissió de titularitat anteriors a la data de la resolució de l'expedient.
  
2. Declaració de l'últim exercici d'IRPF, sempre que no haja estat lliurat amb anterioritat.
  
3. Justificació del pagament de les quotes mensuals pagades a la Seguretat Social des de la sol·licitud fins a la certificació que s'hagen aportat amb anterioritat, o certificat de la Direcció de la Tresoreria General de la Seguretat Social de trobar-se al corrent del pagament.
  
4. Declaració censal de cessament en l'activitat agrària, presentada en l'Agència Estatal d'Administració Tributària, quan el cedent no s'haurà reservat terra per dedicar-la al consum familiar, i en el cas d'activitats que ho exigisquen, declaració de baixa en l'impost d'activitats econòmiques.
  
5. Acreditació de la transferència de tots els drets de l'explotació agrària.
  
6. Llibre d'explotació ramadera, si escau, a nom del cessionari.
  
Les oficines comarcals de la Conselleria d'Agricultura, Pesca i Alimentació comprovaran que s'acompleixen els compromisos i emetran el certificat corresponent.
  
El dret a la percepció de les ajudes aprovades tindrà efecte a partir del primer dia del mes següent a la data de certificació.
  
Article 16. Situació dels beneficiaris respecte de la Seguretat Social
  
Una vegada certificat l'acompliment de compromisos, els cedents i treballadors tenen l'obligació d'informar a la Direcció Provincial de la Tresoreria General de la Seguretat Social de la seua situació de beneficiaris de les ajudes al cessament anticipat en l'activitat agrària.
  
Durant el període de percepció de les ajudes regulades en aquesta disposició, el beneficiari estarà considerat en situació assimilada a la d'alta, amb l'obligació de cotitzar en el règim corresponent del sistema de la Seguretat Social.
  
A l'efecte de determinar-ne les quotes, s'aplicaran les bases i els tipus que en cada moment s'estableixen en el règim de la Seguretat Social de què es tracte. Aquestes quotes les ingressaran directament els beneficiaris de les ajudes.
  
Article 17. Règim de control i reintegrament de les ajudes
  
La Conselleria d'Agricultura, Pesca i Alimentació realitzarà activitats que comprendran tant controls administratius sobre les sol·licituds d'ajuda com controls sobre el terreny, per verificar l'acompliment de les condicions i els compromisos adquirits.
  
Els controls administratius consistiran, d'una banda, en la comprovació de les dades consignades en la sol·licitud de l'ajuda i l'adequació amb les que es troben en poder de l'administració pública, i d'altra banda en el respecte a la normativa comunitària i estatal vigent.
  
Les inspeccions sobre el terreny es realitzaran almenys en el 5 per cent dels beneficiaris, d'acord amb el Reglament (CE) 3.508/1992, del Consell, de 27 de novembre.
  
Si, per causa de força major, el cessionari es veu obligat a abandonar l'activitat agrària, el cedent ho comunicarà per escrit als serveis territorials de la Conselleria d'Agricultura, Pesca i Alimentació, i proposarà un altre cessionari que posseïsca els requisits exigits en aquesta norma perquè es faça càrrec de l'explotació fins a completar almenys els cinc anys comptadors des de la data de certificació. Es considera força major, sense perjudici de les circumstàncies concretes que es prendran en consideració en cada cas:
  
a) La mort de l'agricultor.
  
b) La incapacitat professional de llarga durada de l'agricultor.
  
c) L'expropiació d'una part important de l'explotació, si aquesta expropiació no era previsible el dia en què es va subscriure el compromís.
  
d) Calamitats naturals greus que afecten seriosament la superfície agrícola de l'explotació.
  
e) La destrucció accidental dels edificis per al bestiar de l'explotació.
  
f) Epidèmia que afecte parcialment o totalment el bestiar del productor.
  
Si es produeix la mort d'un beneficiari, els familiars estan obligats a comunicar-ho a la Conselleria d'Agricultura, Pesca i Alimentació.
  
Les persones que perceben indegudament ajudes després de la mort d'un beneficiari estan obligades a reintegrar-les, augmentades amb l'nterés legal dels diners i sense perjudici de l'exigència de responsabilitats d'acord amb la normativa vigent.
  
L'incompliment dels compromisos, tret de causes de força major degudament justificades per escrit, com també la no-col·laboració en els treballs d'inspecció, donarà lloc al reintegrament de les quantitats ja percebudes augmentades amb l'interés legal corresponent.
  
Article 18. Tramitació i pagament
  
La proposta de resolució de l'expedient correspondrà al cap dels serveis territorials de la Conselleria d'Agricultura, Pesca i Alimentació, que elevarà aquesta proposta al director general de Producció Agrària, el qual resoldrà per delegació segons la disposició final primera.
  
La tramitació del pagament s'ajustarà a allò que es determina en el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador de les despeses corresponents a la política agrària comunitària.
  
Article 19. Finançament de les ajudes
  
En la Decisió de 20 de desembre, de la Comissió, s'estableix el marc financer pel qual es regeix aquesta mesura, i es fixa el finançament comunitari de les ajudes al cessament anticipat en l'activitat agrària en un 65 per cent per a les zones d'objectiu 1.
  
El Ministeri d'Agricultura finançarà el 50 per cent de la part no finançada amb fons comunitaris i la resta es completarà amb els pressupostos de la Generalitat Valenciana.
  
La despesa que origine l'aplicació d'aquesta ordre es farà a càrrec de l'aplicació pressupostària 12422.657470877.4 (?Programa d'ordenació i garantia agrària en el marc de la PAC?), línia T4730000, i d'acord amb les disposicions de la llei de pressupostos de la Generalitat Valenciana seran de reconeixement preceptiu d'acord amb les regles pressupostàries de la Secció Garantia del FEOGA.
  
En cas de no haver-hi normes especials, nacionals o comunitàries d'aplicació per al desenvolupament i la gestió del programa de mesures d'acompanyament de la PAC, es tindrà en compte allò que s'estableix en l'article 47 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.
  
DISPOSICIÓ TRANSITÒRIA
  
Única
  
Els beneficiaris de les ajudes de cessament anticipat en l'activitat agrària concedides de conformitat amb el Reial Decret 1695/1995 i amb l'Ordre de 26 de març de 1996, de la Conselleria d'Agricultura i Medi Ambient, per la qual es dicten normes d'aplicació a la Comunitat Valenciana del règim d'ajudes per al foment del cessament anticipat en l'activitat agrària, establit en el Reial Decret 1695/1995, de 20 d'octubre, i en el Reial Decret 5/2001 i en l'Ordre de 21 de febrer de 2001, de la Conselleria d'Agricultura, Pesca i Alimentació, continuaran amb els compromisos adquirits durant el període restant.
  
DISPOSICIONS FINALS
  
Primera
  
Es faculta per al desplegament i l'execució del que es disposa en aquesta ordre i es delega el director general de Producció Agrària per a l'exercici de la competència per a resoldre les sol·licituds que es presenten a l'empara d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 27 de març de 2002
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ